KINNITATUD

RMK riigihangete osakonna

juhataja käskkirjaga 1-47.2712/1.

## 1. Hanke nimetus ja viitenumber

* 1. Hanke nimetus: Sillakase tee ja Rabametsa tee rekonstrueerimine
  2. Viitenumber: 259269
  3. Klassifikatsioon: teetööd 45233140-2
  4. Hankemenetluse liik: avatud hankemenetlus

## 2. Hanke läbiviija

RMK riigihangete osakond

* 1. ***3. Hankedokumendid, info pakkumuste esitamise ja avamise kohta***

**3.1. hankedokumendid, tehniline info**

Hange viiakse läbi riigihangete keskkonnas (edaspidi eRHR). Hankes osalemiseks, teavituste saamiseks ja küsimuste esitamiseks läbi eRHRi peavad pakkujad avaldama oma kontaktandmed, registreerudes hanke juurde „Hankes osalejad“ lehel.

Kõik selgitused huvitatud isikutelt laekunud küsimustele ning muudatused hankedokumentides tehakse kättesaadavaks eRHR kaudu. Pärast teate avaldamist või dokumendi lisamist saadab eRHRi süsteem automaatteavituse registreeritud isikutele. Samuti esitab hankija otsused pakkujatele eRHR süsteemi kaudu, mille lisamise kohta saadab eRHRi süsteem automaatteavituse.

Käesoleva hanke dokumendid võivad sisaldada andmeid selliste kaitstavate loodusobjektide asukohtade kohta, mille avalikustamine (näiteks massiteabevahendites) on keelatud. Hankedokumendi allalaadimisega võtab isik endale kohustuse tagada avalikustamiskeelu järgimine.

### 3.2. pakkumuste esitamine

Pakkumus tuleb esitada elektrooniliselt eRHRi keskkonna kaudu aadressil <https://riigihanked.riik.ee> hanketeates toodud ajaks.

### 3.3. pakkumuste avamine

Pakkumused avatakse hankija poolt eRHRi keskkonnas hanketeates toodud aja saabumise järel.

## 4. Hanke lühikirjeldus

4.1. Hanke eesmärgiks on hankelepingu sõlmimine Sillakase tee (2,351 km) ja Rabametsa tee (3,314 km), mis asuvad Lääne maakonnas, Lääne-Nigula vallas, Silla külas, rekonstrueerimistööde teostamiseks. Täpsem tööde tehniline kirjeldus on esitatud hankedokumendi punktis 6.

4.2. Töö tehniliseks aluseks on **Hetver OÜ** poolt koostatud „Sillakase ja Rabametsa tee rek 2019“ (Lisa 4 – Projekt) ja asjakohastel juhtudel sellest projektist erinevuste kohta hankedokumentides esitatud täpsustused.

Objektiga on võimalik tutvuda: metsaparandaja Ülo Lindjärv tel: 505 0744; e-post [ulo.lindjarv@rmk.ee](mailto:ulo.lindjarv@rmk.ee).

4.3. Töövõtja annab Tellijale valmis Töö lõplikult üle hiljemalt 1.10.2023. Ehitusobjekti dokumentide üleandmiseks ja vastuvõtmiseks ning ehitusobjekti kasutuselevõtu dokumentide vormistamiseks on aega kuni 1.12.2023. Hankija soovib hankelepingu sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning pakkuja kohustub lepingu allkirjastama koheselt peale hankijalt vastavasisulise ettepaneku saamist.

4.4. Töödele on nõutav teostusgarantii kestvusega 2 aastat arvates kasutuselevõtu akti allkirjastamisest Tellija poolt. Tööde teostamise ajaks on nõutav pangagarantii 10 % hankelepingu sõlmimise aluseks olnud eduka pakkumuse maksumusest või sama summa deponeerimine Tellija pangakontole.

4.5. Hankija ei ole jaotanud hanget osadeks, kuna see ei ole majanduslikult ja töökorralduslikult otstarbekas.

## 5. Hankemenetluse aegne pakkumuse tagatis

5.1. Pakkuja peab esitama RHS § 90 kohase pakkumuse tagatise **summas 2000 eurot**, kas:

5.1.1. vastava summa deponeerimisena hankija arvelduskontole EE881010002021370008 SEB pangas (makse selgitus: „Pakkumuse tagatis riigihankes *Sillakase tee ja Rabametsa tee rekonstrueerimine* pakkuja [pakkuja nimi] eest“), panga viitenumber 4000004303, või

5.1.2. võlaõigusseaduse §-le 155 vastava krediidi- või finantseerimisasutuse või kindlustusandja tagasivõtmatu ja tingimusteta garantiina pakkuja poolt hankemenetluse käigus kohustuste täitmata jätmisega tekitatud kahjude täieliku või osalise hüvitamise tagamiseks. Krediidi- või finantseerimisasutuse või kindlustusandja garantiina esitatud pakkumuse tagatise tõendusdokumendist (garantiikirjast) peab nähtuma, et tagatis antakse Riigimetsa Majandamise Keskusele esitamiseks (võlausaldajaks on Riigimetsa Majandamise Keskus), tagatis on tagasivõtmatu ja tingimusteta ning et garantii andja on kohustatud tegema väljamakse kuni tagatise summa ulatuses Riigimetsa Majandamise Keskuse esimesel nõudel peale seda, kui tagatise esitanud pakkuja võtab oma hankemenetluses esitatud pakkumuse selle jõusoleku tähtaja jooksul tagasi.

5.2. Rahasumma deponeerimisena esitatud tagatise korral esitab pakkuja makse toimumist tõendava dokumendi elektroonilise koopia koos pakkumusega.

5.3. Krediidi- või finantseerimisasutuse või kindlustusandja garantiina esitatud pakkumuse tagatise tõendusdokument (garantiikiri) peab kas:

5.3.1. olema allkirjastatud digitaalselt ja esitatud koos pakkumusega elektrooniliselt eRHR keskkonna kaudu, või

5.3.2. olema allkirjastatud kirjalikult ning esitatud originaaldokumendina hankijale aadressil RMK riigihangete osakond, Rõõmu tee 7, 50705 TARTU, enne pakkumuste esitamise tähtpäeva saabumist ja elektroonilise koopiana koos pakkumusega eRHR süsteemi kaudu koos kinnitusega, et originaaldokument on hankijale esitatud. Originaaldokument tuleb esitada suletud ümbrikus, mis on tähistatud arusaadavalt. Originaaldokumendi õigeaegse kohalejõudmise riisiko lasub pakkujal.

5.3.3. digitaalselt allkirjastatud garantiikiri peab sisaldama tingimust, mille kohaselt garantii andja aktsepteerib VÕS § 155 lg 4 p 3 kohase garantiist tuleneva kohustuse lõppemise alusena (garantiist tulenevatest õigustest loobumise tahteavaldusena) elektroonilise garantiikirja faili tagastamist selleks garantii andja poolt määratud e-posti aadressile /garantii andja e-postiaadress/, kui sellekohane e-kiri on saadetud hankija töötaja ametialaselt e-posti aadressilt domeeninimega rmk.ee. Digitaalselt allkirjastatud garantiikiri ei tohi sisaldada selle tingimuse kohta garantii andja poolseid täiendusi ega nõuet, et elektroonilise garantiikirja faili tagastamise e-kiri oleks allkirjastatud hankija esindaja poolt.

5.4. Tagatis peab olema antud kehtivusega vähemalt riigihankes pakkumuste jõusoleku tähtaja lõpuni.

5.5. Hankija kohaldab pakkumuse tagatise realiseerimisel ja tagastamisel RHS § 91.

## 6. Hanke tehniline kirjeldus

Sillakase tee (2,351 km) ja Rabametsa tee (3,314 km) asuvad Lääne maakonnas, Lääne-Nigula vallas, Silla külas RMK kinnistul 34202:001:0301. Osa Sillakase rekonstrueeritavast ja ehitatavast teest asub RMK kinnistul 34202:001:0428 ja eramaade kinnistutel 34202:001:0096, 34202:001:0127, 34202:001:2180.

Vajalikud raietööd on RMK poolt lepingu sõlmimise ajaks enamuses osas tehtud. RMK raie järgselt võib olla jäänud objektidele üksikuid raiumata ja kokkuvedamata puid, mis vajavad täiendavat raiet. Raie käigus tuleb teha raiutavatest puudest etteantud sortimenti, see kokku vedada ja ladustada etteantud kohta. Tasustatakse raie tööd hankes küsitud ühikuhindades kokkuveetud ja ladustatud materjali mahu järgi. Raiutud metsamaterjali ei või jätta kokkuvedamata metsa, see tuleb kokkuvedada ja ladustada etteantud kohta. Lisaks on jäänud raiutud trassidel peenikest võsa, mis vajab samuti enne kaevet likvideerimist. Trassidele jääv peenike võsa likvideeritakse kaeve käigus või rajutakse eraldi, see tegevus kuulub kraavide kaevamise juurde ja eraldi ei tasustata. Vajadusel veetakse raiutud võsa kokku teeäärsetesse vaheladudesse ja see tasustatakse vastavalt pakkumises toodud raie ja kokkuveo hinnale.

Edasi tuleb teostada kändude juurimine (1,96 ha) ja kändude freesimine (5,36 km). Kännud juuritakse kogu trasside ulatuses sealt, kus kasvab tihe võsa ja peenmets ning mets. Võsaga kaetud aladel töödeldakse kraavi nõlva võimalusel freesimise teel. Kraavide nõlvadel tuleb kännud tasandada freesimise teel seal, kus sette eemaldamisel ei ole vajalik nõlvade korrigeerimiseks teostada kaevet, seda liivapinnastes olevatel kraavidel. Kändude freesimise puhul ei tohi kändude kõrgus olla üle 10cm. Juuritud kännud ja väljatulnud kivid tuleb paigutada trassi äärde nii, et ei tekiks katkematut valli, vahe tuleb jätta iga 25m tagant. Sette võib paigutada ka olemasoleva mulde taha, kuid see peab jääma sellest madalamale. Kraavitrasside mulded tuleb tasandada siledaks, liiklust võimaldavaks muldeks. Kivide, kändude ja puidu asetamine kraavide mulletesse on keelatud. Kraavitrasside mulded tuleb tasandada siledaks, liiklust võimaldavaks muldeks. Muldel kolme meetrise latiga mõõtes ei tohi lati alla jääda vahet (pilu) mis on üle 10sm. Samuti ei või tasandamise järgselt jääda kraavi nõlva ja mulde vahele loodusliku astangut. Tasandatud mulle tuleb viia ühtlaselt kokku kraavi mulde poolse nõlvaga (see on oluline hilisema eraldi buldooseriga mullete tasandamise korral). Kraavi teepoolsed perved peavad olema töödeldud tasemel, mis võimaldab mehhaniseeritud hooldust.

**Rabametsa tee** (3,314 km) tee rekonstrueerimine algab Silla - Jädivere kõrvalmaanteelt nr. 16155 ja lõpeb ristumisel Sillakase teega (3420749). Teel on piketini 16 on valdavaks pinnaseks peenliiv ja saviliiv, edasi tee lõpuni on pinnaseks savi, esineb ka peenliiva. Huumuskihi paksus on 20-25cm. Rabametsa tee ääres on olemasolev teekraav praktiliselt kogu pikkuses tee vasakul äärel, mis rekonstrueeritakse või hooldatakse. Tee algusesse ca 145m pikkusel lõigus ehitatakse uued teekraavid, et ära juhtida ehitatava mahasõidukoha juurest pinnavesi. Pinnas veetakse ära. Uued kraavid kaevatakse sügavusega 0,5...1,8m, põhja laiusega 0,4m ja nõlvusega 1:1,75. Ehitatav nõva kaevatakse sügavusega 0,6m, põhja laiusega 0,4m ja nõlvusega 1:1,75. Olemasolevate kraavide parameetreid ei muudeta.

Rabametsa tee ääres olevatel veejuhtmetel on 10, juurde tuleb ehitada 1 uus truup. Olemasolevatest truupidest 9 tk on plasttruubid ja 1 tk betoontruup. Betoontruup asendatakse plasttruubiga. Ühe plasttruubi torustik tuleb ehitada sügavamale. Kõikidele truupidele tuleb ehitada nõuetekohased otsakud.

Rabametsa teel kaevatakse greideri või buldooseriga olemasolevat tee kruuskatet madalamaks ja laiemaks, et mahutada ehitatav kruusa katend olemasolevale tee kattele ja laiendatavale muldele. Uue kruuskatte ehitamiseks on vajalik osal teel ehitada laiemaks mullet (PK4...PK17+40, PK20...PK33). Uue katendi ehitamisele eelnevalt tuleb olemasolevat teekatendit koorida madalamaks kuni 15cm võrra. Kooritud kruusaga täita eelnevalt ära kooritud huumusega teeäärne riba. Kui kooritud pinnasest ei jätku, tuleb lisaks vedada looduslikku kruusa (filtr.m ≥0,5m/ööp). Olemasolevat teekatendit kooritakse madalamaks mahus 1740 m³. Kooritavat materjali kasutada mulde laiemaks ehitamiseks ja täitmiseks. Rajatud mulde laiend tuleb tihendada. Teekatte materjalina kasutatakse kandvas kihis sorteeritud kruusa (positsioon nr 4) paksusega 25cm ja kulumiskihis purustatud kruusa, (positsioon nr 6) paksusega 10 cm. Kruuskate paigaldatakse geokomposiidile (PET või PP, Deklareeritud tõmbetugevus MD/CMD ≥50/50kN +geotekstiil 120g/m2). Tee kruuskatendi serva ja veejuhtme teepoolse serva vahele tuleb jätta 0 – 0,5 m laiune, sõltuvalt lageda trassi laiusest ja piiranguala piirist.

Tee lõppu ehitatakse ristumiskohta Sillakase teega T kujuline ristumiskoht tüüp R-T. Teele ehitatakse 7 mahasõidukohta M3.

**Sillakase tee** (2,351 km) tee rekonstrueerimine algab Rabametsa teega ristumiskohast ja lõpeb Kastemaa (34202:001:0127) kinnistul. Sillakase tee uue lõigu ehitamine algab Sillakase tee rekonstrueeritava osa lõpust ja kulgeb piki kraavi mullet. Tee lõpeb kvartali QM208 eralduste 2 ja 6 ning metsakvartali QM207 eralduste 18 ja 21 vahelisel kraavi muldel T kujulise tagasipööramise kohaga. Tee rekonstrueeritav lõik asub suhteliselt tasase reljeefiga maa-alal, kus on pinnaseks savi ja liivsavi, ehitatav lõik asub savi pinnasel. Sillakase tee rekonstrueeritava lõigu ääres on teekraav kogu pikkuses tee vasakul äärel. Tee paremal äärel on olemasolevad teekraavi lõiguti. Tee äärde uusi teekraave ei rajata. Sillakase tee ehitatava lõigu ääres on olemasolev teekraav lõiguti mõlemal pool olemasolevat tee mullet lisaks rajatakse ka uued teekraavi väljapoole piiranguala. Kraavide 401 ja 402 põhja kallet tuleb suurendada ja äravoolukraavid tuleb puhastada 100m pikkusel lõigul allavoolu.

Sillakase tee rekonstrueeritava lõigu äärsetel kraavidel asuvad truubid on plasttruubid. Ühe teealuse truubi torustik D30 asendatakse D50 läbimõõduga torustikuga, mis ehitatakse sügavamale. Kõikidele truupidele tuleb ehitada nõuetekohased otsakud. Sillakase tee ehitatava lõigu äärde jääb üks olemasolev plasttruup, mis ehitatakse sügavamale ja millele ehitatakse uued otsakud.

Rekonstrueeritaval Sillakase teel kaevatakse greideri või buldooseriga olemasolevat tee kruuskatet lõiguti madalamaks ja laiemaks (PK0-PK10), et mahutada ehitatav kruuskatend olemasolevale tee kattele ja laiendatavale muldele. Tee uus kate ehitatakse valdavalt olemasolevale kruuskattele, mida tuleb tee algusosas koorida madalamaks ca 10cm (PK0...PK10). Analoogselt Rabametsa teele tuleb PK0...PK10 ehitada tee mullet laiemaks. Selleks tuleb paremalt tee äärelt koorida ca 1-2m laiuselt huumus. Kooritud ala täita teepinna koorimisel väljatud kruusaga ja juurde vedada looduslikku kruusa. Ehitatava kruuskatte aluspinnas tuleb tihendada kogu laiuses ühesuguse nõuetekohase tihedusega. Ehitataval Sillakase teel mulde ehitamiseks tasandatakse kraavidest väljatav pinnas olemasolevale muldele, tihendatakse ja profileeritakse. Teekatte materjalina kasutatakse kandvas kihis sorteeritud kruusa (positsioon nr 4) paksusega 25cm ja kulumiskihis purustatud kruusa, (positsioon nr 6) paksusega 10 cm. Kruuskate paigaldatakse geokomposiidile (PET või PP, Deklareeritud tõmbetugevus MD/CMD ≥50/50kN +geotekstiil 120g/m2). Tee kruuskatendi serva ja veejuhtme teepoolse serva vahele tuleb jätta 0 – 0,5 m laiune, sõltuvalt lageda trassi laiusest ja piiranguala piirist.

Tee algusesse, olemasoleva tuletõrjetiigile juurdepääsu parandamiseks tuleb ehitada juurdepääs tüüp TVK. Teele ehitatakse 6 mahasõidukohta M3 ja tee lõppu ehitatakse T kujuline tagasipööramise koht ja mahasõidukoht M3.

Mahasõidukohad veejuhtmete mulletele ja kvartalisihtidele ehitada tüüp M3. Ehitatava Sillakase tee lõppu ehitatakse T-kujuline tagasipööramise koht tüüp TP-T ja tuletõrjetiigi juurde veevõtukoht tüüp TVK. Teede ristumine ehitada tüüp R-T. Tagasipööramise koht ehitada pöörderaadiusega 20 m ja haarade pikkusega 50 m, M3 raadiusega 10m ja pikkusega 10 m (Tln 2019). Mahasõidukohtadele M3 ehitada ühekihiline kruuskate paksusega 35 cm geosünteedile. Tee elementide katendite alla paigaldada geokomposiit (PET või PP, Deklareeritud tõmbetugevus MD/CMD ≥50/50kN +geotekstiil 120g/m2).

Tee algusesse, ristumiskohta 16155 Silla-Jädivere teega, ehitatakse mahasõidukoht vastavalt MNT nõuetele Hetver OÜ poolt koostatud „Rabametsa tee mahasõidu ehitamise projekt“ järgi.

Mahasõidu asukoht on Riigitee 16155 Silla - Jädivere 3,37km.

Ristumiskoht rajatakse riigiteega võimalikult täisnurga all, 15m pikkuse asfaltbetoonkatendiga. Ristumiskoha suurim pikikalle riigiteelt projekteeritakse 10 m pikkuses lõigus 2,5% ning 3,0%-ne kahepoolse põikkaldega kruuskate.

Juurdepääsuteede A/B kate rajatakse järgmine:

* Tihe asfaltbetoon AC 16 surf h=10cm
* Killustikalus kiilumismeetodil fr 32/63 h=40cm
* Geokomposiit (PET või PP, Deklareeritud tõmbetugevus MD/CMD ≥50/50kN +geotekstiil 120g/m2)
* Täitepinnas (dreenivus minimaalselt 0,5m/ööp) h=min25cm
* Aluspinnas – saviliiv

Ristumiskohtadele paigaldatakse liiklusmärgid nr 221 "Anna teed" komplekt koos eelteavitusmärgiga 221+811, liiklusmärk nr 644 "Tee nimetus" (2tk) ja liiklusmärk nr 341 "Massipiirang" komplekt koos lisateatetahvliga 891b "Välja arvatud RMK loal".

Ehitusobjektil peab kogu ehituse aja olema tagatud ajakohane ajutine liikluskorraldus vastavalt teostatavatele töödele tuleb paigaldada teedele ajutised liiklusmärgid nr 158 „Teetööd“, nr 331 „Sissesõidu keeld”, nr 552 „Umbtee” ja avalikult kasutatavatel teedel tööde tegemiseks nõutavad liiklusskeemi kohased märgid ning lisaks kõik muud juhtumi põhised vajalikud ajutised liiklusmärgid.

Hankes tehtud muudatused võrreldes projektiga:

Ehituses kasutatakse erinevalt projektis toodud järgmisi erisusi:

1. Projektis toodud truubi otsakute ehitamisel, nõlvade kindlustamisel jm. võib kasutada ainult erosioonitõkke matti, mis koosneb 100% kookoskiududest (350 g/m2) ja mille siduselemendiks on jute nöör/võrk. Kasutatav erosioonitõkke matti peab koosnema 100% biolagunevast materjalist, mille eluiga on vähemalt 2 aastat. **Erosioonitõkke matid, mis sisaldavad plastist sidusnööre/võrkusid on keelatud.**
2. Otsakute ja nõlvade kindlustamisel võib kasutada hüdrokülvi, kuid see peab olema teostatud **50 päeva** enne ehituse lõpptähtaega ja ehituse üle andes peab otsakul/kindlustusel **kasvama ühtlane elujõuline haljastus.**
3. Projektis toodud truubi otsakute ja kivikindlustuste ehitamisel **on keelatud geotekstiilide kasutamine** kivikindlustuste kivide all.
4. Projektis toodud teealuse sorteeritud kruus (0…64mm) on täpsustatud sorteeritud kruus positsioon nr 4 (Tee ehitamise kvaliteedi nõuded (Majandus- ja taristuministri 03.08.2015 määrus nr 101) Lisas 10.). Teealuse ehitusel kasutatav labori poolt deklareeritud sorteeritud kruus positsioon nr 4 terastikuline koostis võib hälbida terastikulisest koostisest Maanteeameti „Killustikust katendikihtide ehitamise juhis“ MA 2016-012 järgi esitatud hälvete võrra järgmiselt:

|  |  |  |  |  |  |  |
| --- | --- | --- | --- | --- | --- | --- |
|  | Sõela ava, mm | | | | | |
| 1 | 2 | 4 | 8 | 16 | 31,5 |
| Hälve sõelal, massi-% | | | | | |
| Positsioon 4 | +/-5 | +/-5 | +/-7 | +/-7 | +/-8 | +/-8 |

Töö tehniliseks aluseks on **Hetver OÜ** poolt koostatud „Sillakase ja Rabametsa tee rek 2019“ (Lisa 4 – Projekt) ja asjakohastel juhtudel sellest projektist erinevuste kohta hankedokumentides esitatud täpsustused.

Tööde teostamine peab olema vastavuses Maaparandusseadusega ja Ehitusseadustikuga ning kooskõlas maaparandushoiutöödele ja teehoiutöödele esitatavate nõuetega. Ehitustöid tuleb teostada lähtudes Maaparandussüsteemi ehitamise täpsematest nõuetest (Põllumajandusministri 28.03.2019 määrus nr 38), Tee ehitamise kvaliteedinõuetest (Majandus- ja taristuministri 03.08.2015 määrus nr 101) ja Metsatee seisundi kohta esitatavatest nõuetest (Keskkonnaministri 11.06.2015 määrus nr 34) Tööde vastuvõtmisel lähtutakse RMK metsaparanduse ehitus- ja remonttööde vastuvõttu eeskirjast.

NB! Ehitaja peab objekti ehituse käigus tagama ehituses kasutatavate juurdepääsu teede nõuetekohase sõidetavuse, vajadusel teid remontima ja teostama tolmutõrjet ning ehituse lõppedes taastama kasutatud teedel ehituse eelse olukorra.

Ehitusobjektile tarnitavad looduslikud ehitusmaterjalid (liiv, kruus, paekivi) võivad pärineda vaid kehtiva kaevandamisloaga kaevandustest. Töövõtja peab esitama hankijale pärast tööde valmimist ja enne objekti üleandmist koos ehitusobjekti dokumentatsiooniga elektrooniliselt töödeldaval vormil aruande, milles näitab ära, millistest kaevandustest ta looduslikke ehitusmaterjale hankis ja millises koguses. Ehitusobjektile tarnitavate looduslike ehitusmaterjalide all ei peeta silmas objektil kohapeal tööde teostamise käigus kaevetööde tulemusel saadavat looduslikku ehitusmaterjali, mida kasutatakse samal objektil kohapeal.

Iga viidet, mille hankija teeb riigihanke alusdokumentides mõnele RHS § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb riigihanke alusdokumentides ostuallikale, protsessile, kaubamärgile, patendile, tüübile, päritolule või tootmisviisile (RHS § 88 lg 6) või märgisele (RHS § 89), tuleb lugeda selliselt, et see on täiendatud märkega „või sellega samaväärne“. Kui pakkuja soovib kvalifitseerimise tingimustele või tehnilisele kirjelduse vastavuse tõendamiseks või hankelepingu täitmisel kasutada samaväärset, siis ta näitab selle pakkumuses vabas vormis ära. Samaväärsuse kontrollimiseks esitab pakkuja vabas vormis selgitused ja tõendid.

Objektiga on võimalik tutvuda: metsaparandaja Ülo Lindjärv tel: 505 0744; e-post [ulo.lindjarv@rmk.ee](mailto:ulo.lindjarv@rmk.ee).

**NB! Objektiga tutvumisel kohapeal ei võeta vastu riigihanget puudutavaid küsimusi ega anta vastuseid.**

Töövõtja peab esitama Tellijale peale hankelepingu sõlmimist, kuid enne tööde alustamist tingimusteta, tagasivõtmatu ja Tellija esimesel nõudmisel sissenõutava võlaõigusseaduse §-le 155 vastava krediidi- või finantseerimisasutuse või kindlustusandja garantiikirja (10% hankelepingu sõlmimise aluseks olnud eduka pakkumuse maksumusest) EUR suurusele summale oma kõikide lepingust järgsete tulenevate kohustuste nõuetekohase ja tähtaegse täitmise tagamiseks. Garantiikirjas peab garantii saajaks olema märgitud RMK ning garantii peab kehtima kogu hankelepingu kehtivuse ajal ja hankelepingust järgsete tööde tulenevate tööde tegeliku teostamise perioodil ja sellele lisaks veel kaks (2) kuud, sõltumata hankelepingus näidatud hankelepingu kehtivuse ajast. Hankelepingu täitmise tähtaja pikendamise, Tellija poolt Töövõtjale tööde teostamiseks täiendava tähtaja andmise või muul viisil hankelepingust tulenevate tööde teostamise tähtaja pikenemise korral peab töövõtja garantii kehtivust vastavalt pikendama. Garantii kehtivuse õigeaegne ja kohane pikendamine on Töövõtja riisiko. Pangagarantiid võib asendada garantiisumma deponeerimine Tellija pangakontole kogu hankelepingu kohaste tööde tegeliku teostamise perioodiks (deponeeritud summa pealt Tellija intressi ei maksa).

## 7. Pakkumuse hinna ja eseme väljendamise viis ja hindamiskriteeriumid

7.1. Pakkuja esitab hankedokumentide Lisa 1 – Hinnapakkumuse vormi. ERHR süsteemis märgib pakkuja ainult Lisa 1 – Hinnapakkumuse vormilt pakkumuse maksumuse kokku ilma käibemaksuta. Juhul kui need maksumused erinevad teineteisest, loeb hankija õigeks Lisa 1 – Hinnapakkumuse vormil pakutud pakkumuse maksumust, eeldusel, et ei esine arvutusvigu.

7.2. Hankija hindab vastavaks tunnistatud pakkumusi vastavalt riigihanke alusdokumentides nimetatud pakkumuste hindamise kriteeriumidele. Hankija tunnistab edukaks pakkumuste hindamise kriteeriumide kohaselt majanduslikult soodsaima pakkumuse. Hankija arvestab majanduslikult soodsaima pakkumuse väljaselgitamisel ainult pakkumuse maksumust ja tunnistab edukaks kõige madalama maksumusega pakkumuse.

7.3. Võrdselt madalaima maksumustega pakkumuste korral selgitatakse edukas pakkumus nende pakkujate vahel liisuheitmise teel. Liisuheitmise koht ja kord teatatakse eelnevalt pakkujatele ning nende volitatud esindajatel on õigus viibida liisuheitmise juures.

7.4. Lisa 1 - Hinnapakkumuse vormil esitab pakkuja hankija poolt ettevalmistatud jaotiste kaupa hankega tellitavate ehitustööde ja materjalide ühikuhinnad ning maksumused. Ühegi kuluartikli (ehitustöö, materjali) maksumust, mis on hinnapakkumuse vormil eraldi reana kirjeldatud, ei või esitada otseselt või kaudselt mõne teise rea kuluartikli all (pakkuja ei tohi subsideerida kuluartiklit mõne teise kuluartikli arvelt), kui seda ei ole otseselt või kaudselt hankedokumentides ja/või hinnapakkumuse vormil nõutud või osundatud. Hankija kontrollib oma äranägemisel pakutavate hindade ja maksumuste õigsust ja põhjendatust ning võib otsustada tagasi lükata pakkumuse, milles on selle nõude vastu eksitud.

## 8. Hankija sätestatud tingimused hankelepingu sõlmimisel

8.1. Hankelepinguga ei võrdsustata edukaks tunnistatud pakkumust, vaid sõlmitakse eraldi dokumendina hankeleping.

8.2. Hankija soovib hankelepingu sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning edukas pakkuja kohustub lepingu allkirjastama koheselt peale hankijalt vastavasisulise ettepaneku saamist.

## 9. Märkus selle kohta, millisel juhul hankija jätab endale võimaluse lükata tagasi kõik pakkumused

Hankija jätab endale võimaluse tagasi lükata kõik pakkumused, kui:

9.1. kõigi pakkumuste või vastavaks tunnistatud pakkumuste maksumused ületavad hanke teostamiseks ettenähtud summa või kui kõik pakkumused on hankija jaoks muul moel ebamõistlikult kallid;

9.2. kui hankemenetluse toimumise ajal on hankijale saanud teatavaks andmed, mis välistavad või muudavad hankija jaoks ebaotstarbekaks hankemenetluse lõpuleviimise hankedokumentides esitatud tingimustel või hankelepingu sõlmimine etteantud ja hankemenetluse käigus väljaselgitatud tingimustel ei vastaks muutunud asjaolude tõttu hankija varasematele vajadustele või ootustele;

9.3. kui langeb ära vajadus hanke järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt investeeringute eelarve muutmisest.

## 10. Hankedokumentide lisad

Hankedokumendid koosnevad käesolevast hankedokumentide põhitekstist ning järgmistest lisadest:

10.1. Lisa 1 – Hinnapakkumuse vorm

10.2. Lisa 2 – Hankelepingu vorm

10.3. Lisa 3 – Pakkumuses kasutatavad vormid

10.4. Lisa 4 – Projekt